ອິນເດຍ ​ຈັບ​ກຸມ ຜູ້ນຳ​ແບ່ງ​ແຍກ​ດິນ​ແດນ ​ທີ່​ມີ​ອິດ​ທິພົນ ຢູ່ໃນແຄວ້ນ Kashmir
ນາຍ Alam ​​ໄດ້​ຊ່ອຍ​ນຳພາ ການ​ປະ​ທ້ວງ​ ຕໍ່ຕ້ານ​ອິນ​ເດຍ ຊຶ່ງ​ໃນ​ລະຫວ່າງ ການ​ປະ​ທ້ວງ​ນັ້ນ ພວກ​​ປະ​ທ້ວງ​ໄດ້​ໂບກ​ທຸງຊາດ ​ປາ​ກິ​ສຖານ ​ແລະຮ້ອງ​ຄຳ​ຂວັນ ນິຍົມປາກິ​ສຖານ.
ເຈົ້າໜ້າທີ່ຕຳຫລວດ ໃນແຄວ້ນ Kashmir ຂອງອິນເດຍ ກ່າວ ວ່າ ພວກເຂົາເຈົ້າ ໄດ້ຈັບກຸມ ຜູ້ນຳແບ່ງແຍກດິນແດນ ທີ່ມີອິດ ທິພົນຄົນນຶ່ງ ໃນຖານຊ່ອຍເຫຼືອ ຈັດການໂຮມຊຸມນຸມ ເດີນ ຂະບວນ ເພື່ອຮຽກຮ້ອງໃຫ້ ປາກິສຖານເຂົ້າຄວບຄຸມຂົງເຂດ ທີ່ຕັ້ງຢູ່ເທິງພູ Himalay ດັ່ງກ່າວ ບັນດາເຈົ້າໜ້າທີ່ອິນເດຍ ກ່າວວ່າ ນາຍ Masarat Alam ໄດ້ ຖືກຈັບກຸມ ໃນວັນສຸກມື້ນີ້ ຢູ່ທີ່ບ້ານພັກຂອງຜູ້ກ່ຽວ ພາຍໃຕ້ ກົດໝາຍ ຂອງປະເທດ ວ່າດ້ວຍ ການກະທຳກິດຈະກຳຕ່າງໆ ທີ່ຜິດກົດໝາຍ ຊຶ່ງໄດ້ຖືກຫ້າມ ບໍ່ໃຫ້ຈັດງານໃດໆ ທີ່ທ້າທາຍຕໍ່ ອະທິປະໄຕ ຂອງປະເທດອິນເດຍ ນາຍ Alam ໄດ້ຊ່ອຍນຳພາ ການປະທ້ວງຕໍ່ຕ້ານອິນເດຍ ໃນວັນພຸດຜ່ານມານີ້ ຊຶ່ງໃນລະຫວ່າງ ການປະທ້ວງນັ້ນ ພວກປະທ້ວງໄດ້ໂບກທຸງຊາດປາກິສຖານ ແລະ ຮ້ອງໂຮ ຄຳຂວັນທີ່ນິຍົມຊົມຊອບປາກິສຖານຕ່າງໆນາໆ ການປະທ້ວງທີ່ສັນຕິດັ່ງກ່າວ ໄດ້ຖືກປະນາມ ໂດຍບັນດານັກການເມືອງຂອງອິນເດຍ ແຄວ້ນ Kashmir ໄດ້ຖືກແບ່ງແຍກອອກເປັນສອງເຂດ ໂດຍອິນເດຍ ແລະ ປາກິສຖານ ແຕ່ປະເທດທັງສອງ ຕ່າງກໍໄດ້ອ້າງເອົາຂົງເຂດດັ່ງກ່າວທັງໝົດ ເປັນຂອງຕົນແຕ່ພຽງຜູ້ດຽວ ປະເທດເພື່ອນບ້ານທັງສອງ ທີ່ມີອາວຸດນິວເຄລຍ ໄດ້ສູ້ລົບກັນ ໃນສົງຄາມມາແລ້ວສອງຄັ້ງ ກ່ຽວກັບເລື້ອງຂົງເຂດດັ່ງກ່າວ ນັບຕັ້ງແຕ່ ປະເທດທັງສອງ ໄດ້ຮັບເອກກະລາດ ຈາກອັງກິດ ໃນປີ 1947 ເປັນ ຕົ້ນມາ